Peter Jæger-Leirvik

Peter Jæger-Leirvik (1892–1969) var en norsk politiker, pressemann, lokalhistoriker og gårdbruker.

 Biografi 
Han vokste opp på gården Nedre Leirvik på Foldereid i Namdalen, som hadde gått i arv i hans mors slekt.

Han hadde bakgrunn fra den frilynte ungdomsbevegelsen. Han fikk jobb som butikkekspeditør i Namsos og senere på Romerike. 20 år gammel begynte han i Indre Akershus Blad, og noe senere som redaktør i Akershus Budstikke. Han var redaktør i målsaks- og venstreorganet Olsok i Trondheim fra 1918 til 1920. 

Han tilhørte kretsen rundt Nils Trædal som foranlediget dannelsen av Bondepartiet i 1920. Trædal var sogneprest på Kolvereid. I 1920 ble Jæger-Leirvik redaktør i bondepartiavisen Namdalen i Namsos. I sine lederartikler fremmet Jæger-Leirvik en rasebasert bondenasjonalisme og la for dagen mange fremmedfiendtlige holdninger rettet mot jøder og samer. Jæger-Leirvik søkte seg etter hvert tilbake til landbruket og flyttet til Foldereid, men stod som den ene av to redaktører frem til 1930.

Han ble tidlig organisert avholdsmann. Mens han bodde i Namsos, satt han en periode i bystyret for Avholdspartiet.

I 1930-årene var han omreisende tillitsmann (kretssekretær) i Norges Bondelag og formann i Bondelagets ungdomsnemnd, senere Bondelagets ungdomsfylking (forløperen til Norges Bygdeungdomslag). Han ble godt kjent innen bondeorganisasjonene som taler og foredragsholder. Han var ordfører i Foldereid herred fra 1932 til 1934.

Under den tyske okkupasjonen under andre verdenskrg meldte han seg inn i NS. Okkupasjonsmyndighetene oppnevnte ham til ordfører i Foldereid herred og på nasjonalt plan som varaformann i det NS-kontrollerte Bondesambandet fra 1941 til 1945.

Jæger-Leirviks sak var den siste landssviksaken som ble behandlet ved Namdal herredsrett. I 1949 ble han frikjent for ordførergjerningen og for sin tilknytning til Bondesambandet, men dømt til ett års fengsel for medlemskapet i NS.  Han fikk i det hele tatt gode skussmål fra vitnene i saken. Retten fant ham kvalifisert til ordførervervet, så han fikk beholde de inntektene han hadde hatt, og han ble heller ikke pålagt å betale bøter eller erstatning.

På Foldereid eide han først et småbruk, og etter en brann i 1932 kjøpte han hovedbruket Nedre Leirvik. Sønnen Sveinung Leirvik overtok bruket i 1955; han ble også ordfører i bygda.

Jæger-Leirvik var den første redaktøren for Årbok for Namdalen, som Namdal historielag utgav første gang i 1959. Han innredet et gårdsmuseum og etterlot seg et stort lokalhistorisk materiale, blant annet om sørsamisk kulturhistorie.

 Referanser 

Kategori:Ordførere i Foldereid
Kategori:Norske bønder
Kategori:Norske redaktører
Kategori:Norske lokalhistorikere
Kategori:Sp-ordførere i Nord-Trøndelag
Kategori:NS-ordførere i Nord-Trøndelag
Kategori:Medlemmer av Nasjonal Samling
Kategori:Nordmenn fra andre verdenskrig
Kategori:Nordmenn dømt i landssvikoppgjøret etter krigen
Kategori:Personer fra Nærøy kommune